
Заместник-министър на земеделието и храните

ОДОБРИЛ,
МИНИСТЪР:
Д-Р ГЕОРГИ ТАХОВ
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
от Иван Капитанов – заместник-министър на земеделието и храните


Относно: Проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани


УВАЖАЕМИ ГОСПОДИН МИНИСТЪР,
На основание § 4 от преходните и заключителни разпоредби във връзка с чл. 7, ал. 1 от Закона за подпомагане на земеделските производители, Ви представям за одобрение проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани.

Причини, които налагат приемането на акта
В Наредба № 3 от 1999 г. за създаване и поддържане на регистър на земеделските стопани (обн., ДВ, бр. 10 от 1999 г.) (Наредба № 3 от 1999 г.) следва да се отразят последните промени, настъпили в организацията и прилагането на процеса по подпомагане на земеделските стопани, включени в интервенциите по Стратегическия план за развитие на земеделието и селските райони на Република България за периода 2023 – 2027 г.
Необходимо е допълването на списъка на земеделските култури, които са включени в таблица 2 от приложение № 2. Основата и структурата на този списък са още от 1999 г., като последното изменение е от 2019 г. Това са културите, които заявяват земеделските стопани при регистрацията си. Регистрацията е задължителна за всички земеделски стопани, които кандидатстват и получават подпомагане по Закона за подпомагане на земеделските производители.
С Ваша Заповед № РД 09-1014 от 20.09.2023 г. е създадена работна група за изготвяне на проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани. При съгласуването на проекта са получени бележки, които наложиха създаването на нова работна група със Заповед № РД 09-1018 от 24.09.2024 г. на министъра на земеделието и храните, която изготви настоящия проект на Наредба за изменение и допълнение на Наредба № 3 от 1999 г.
За изпълнение на изложеното в заповедите за създаване на работните групи са включени експерти от компетентните дирекции в Министерството на земеделието и храните – Идентификация на земеделските парцели, Растениевъдство, Поземлени отношения и комасация, Директни плащания, Правни дейности и законодателство на Европейския съюз, Развитие на селските райони, Анализ и стратегическо планиране, Биологично производство и др., представители на областните дирекции „Земеделие“, Държавен фонд „Земеделие“, Българската агенция по безопасност на храните (БАБХ), Изпълнителната агенция по лозата и виното, Националния статистически институт (НСИ), Селскостопанската академия, Аграрен университет – Пловдив и от Аграрен факултет на Тракийския университет – Стара Загора.
Дейността на работните групи се осъществяваше основно онлайн, по електронната поща, като се проведоха и три присъствени заседания, като последното е на 08.10.2024 г. Основните предложения за изменение и допълнение на Наредба № 3 от 1999 г. са обобщени, както следва:
· от отдел „Агростатистика“ – актуализация на списъка на културите от таблица 2 на приложение № 2;
· от дирекция „Животновъдство“ – актуализация на списъка на животните от таблица 3 на приложение № 2;
· от ОДЗ – отпадане на регистрационната карта, считано от 01.10.2025 г., когато влиза в сила изменението на Наредба № 3 от 1999 г., като се продължи с издаването на справка, генерирана от регистъра, за декларираната дейност;
· от дирекция „Идентификация на земеделските парцели“ – регистрационната карта да е валидна до извършване на пререгистрация на земеделския стопанин за стопанската 2025/2026 година;
· от дирекция „Поземлени отношения и комасация“ – започналите, но недовършени до влизането в сила на тази наредба производства по подадени заявления за издаване на безплатен дубликат на загубена или унищожена регистрационна карта, да се довършват по досегашния ред;
· от БАБХ – актуализация на формулярите за първични дейности по производство на фуражи;
· от БАБХ – земеделските стопани да декларират дали са първични производители на семена, предназначени за производство на кълнове за консумация от човека. Това може да се осъществи с декларация, подобно на производителите на първични фуражи. Предложението е в изпълнение на изискването, поставено след направен одит от Европейската комисия на БАБХ.
От направените предложения за актуализиране на списъците с култури и животни, които да бъдат включени в Наредба № 3 от 1999 г., към списъка са добавени земеделски култури, при които се ползва класификацията от Регламент (ЕС) 2022/2379 на Европейския парламент и на Съвета от 23 ноември 2022 година за статистиката за вложенията и продукцията в селското стопанство, за изменение на Регламент (ЕО) № 617/2008 на Комисията и за отмяна на регламенти (ЕО) № 1165/2008, (ЕО) № 543/2009 и (ЕО) № 1185/2009 на Европейския парламент и на Съвета и на Директива 96/16/ЕО на Съвета (OB L 315 от 7.12.2022 г.). Подробности за определяне на статистически данни за културите са посочени в Регламент за изпълнение (ЕС) 2023/1538 на Комисията от 25 юли 2023 година за определяне на правила за прилагането на Регламент (ЕС) 2022/2379 на Европейския парламент и на Съвета по отношение на статистическите данни за растениевъдството (OB L 187 от 26.7.2023 г.). Изготвена е компилация между основните източници на данни – Наредба № 3 от 1999 г., Интегрираната система за администриране и контрол (ИСАК), Регистъра по чл. 16а от Закона за прилагане на Общата организация на пазарите на земеделски продукти на Европейския съюз и данните на отдел „Агростатистика“. Запазена е структурата на съществуващите кодове на културите и животните, които се включват в таблици 2 и 3 от приложение № 2 към чл. 8, ал. 1 от наредбата, като са добавени нови. В предложения проект на НИД на Наредба № 3 от 1999 г. в посочените култури в списъка на таблица 2 се съдържат общо 108 позиции. Списъкът с животните е актуализиран, като са добавени 3 позиции по искане на дирекция „Животновъдство“.

Цели
Целта е намаляване на административната тежест с отпадане на регистрационната карта. Справката, генерирана от регистъра на земеделските стопани, е носител на информация относно дейността на земеделския стопанин и ще послужи при необходимост. Регистрационната карта служи единствено за легитимация пред контролни органи и финансови институции, като тези функции ще продължи да изпълнява справката, генерирана от регистъра.
Актуализацията на списъка на културите е с цел съпоставимост със списъците в други земеделски регистри за ползване от различните структури на министерството.
Възможност за контрол на земеделските стопани, които са първични производители на семена, предназначени за производство на кълнове за консумация от човека с цел оценка на системата за официален контрол във връзка с микробиологична безопасност на храните от неживотински произход.

Очаквани резултати от прилагането на акта
Отпадането на регистрационната карта, което ще доведе до прекратяване на издаването и съхраняването на един документ на хартиен носител от земеделския стопанин и от служителите на областните дирекции „Земеделие“.
Въвеждането на декларация дали земеделските стопани са първични производители на семена, предназначени за производство на кълнове за консумация от човека.
Прецизира се дейността на земеделските стопани, които произвеждат първични фуражи за собственото си стопанство.
Подобрява се унификацията на културите при изготвяне на различни видове статистики. Това дава възможност за подобряване на качеството на изготвените данни, които се ползват за вземане на различни управленски решения за развитие на земеделския отрасъл.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет.
За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.


Анализ за съответствие с правото на Европейския съюз
С проекта на Наредба не се транспонират нормативни актове на институции на Европейския съюз, поради което не е изготвена и приложена таблица за съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното, предлагам да одобрите предложения проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани.

	Приложение:
	1. Проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпилите становища от обществената консултация.

